b'\n_START_ARTICLE_\nPovilas Bekeris\n_START_PARAGRAPH_\nPovilas Bekeris (1910 m. spalio 18 d. \xc4\x8celiabinske, Rusija \xe2\x80\x93 1984 m. bir\xc5\xbeelio 6 d. Vilniuje) \xe2\x80\x93 pedagogas, dirigentas, kompozitorius.\n_START_SECTION_\nBiografija\n_START_PARAGRAPH_\nPirmieji muzikos mokytojai buvo Mykolas Karka Panev\xc4\x97\xc5\xbeyje ir Vincas Bacevi\xc4\x8dius Kaune. 1939 m. Kauno konservatorijoje \xc4\xafgijo kapelmeisterio ir kontraboso specialybes (E. Gailevi\xc4\x8diaus klas\xc4\x97), o choro dirigavimo mok\xc4\x97si pas Nikodem\xc4\x85 Martinon\xc4\xaf. 1934\xe2\x80\x931940 m. Kauno radiofono ir 1940\xe2\x80\x931944 m. Vilniaus radijo simfonini\xc5\xb3 orkestr\xc5\xb3 artistas. Tuo pa\xc4\x8diu metu pasirei\xc5\xa1k\xc4\x97 ir kaip dirigentas._NEWLINE_Nuo 1940 m. Vilniaus muzikos mokyklos d\xc4\x97stytojas, 1945\xe2\x80\x931947 m. \xe2\x80\x93 direktoriaus pavaduotojas mokymo reikalams. Nuo 1945 m. Vilniaus konservatorijoje d\xc4\x97st\xc4\x97 kontrabos\xc4\x85 ir muzikinio aukl\xc4\x97jimo disciplin\xc4\x85, buvo operos klas\xc4\x97s dirigentas. V\xc4\x97liau \xe2\x80\x93 Lietuvos valstybin\xc4\x97s konservatorijos Choro dirigavimo katedros d\xc4\x97stytojas, nuo 1962 m. docentas, nuo 1981 m. profesorius._NEWLINE_I\xc5\xa1ugd\xc4\x97 per 50 chor\xc5\xb3 dirigent\xc5\xb3. Kartu buvo Vilniaus kult\xc5\xabros-\xc5\xa1vietimo technikumo organizatorius, choro dirigavimo skyriaus ved\xc4\x97jas ir d\xc4\x97stytojas (1954 \xe2\x80\x93 1961 m.). Vadovavo ir sostin\xc4\x97s m\xc4\x97g\xc4\x97j\xc5\xb3 chorams. 1961 \xe2\x80\x93 1983 m. \xe2\x80\x93 simfoninio orkestro \xe2\x80\x9eVilnius\xe2\x80\x9c meno vadovas ir dirigentas. Orkestras daug koncertavo, k\xc5\xabrybi\xc5\xa1kai bendradarbiavo su miesto chorais ir reng\xc4\x97 bendrus koncertus._NEWLINE_Respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 konsultantas, Vilniaus miesto ir respublikini\xc5\xb3 (1960, 1965, 1970 m.) dain\xc5\xb3 \xc5\xa1ven\xc4\x8di\xc5\xb3 dirigentas, 1963\xe2\x80\x931975 m. Vilniaus miesto liaudies deputat\xc5\xb3 tarybos deputatas. Suk\xc5\xabr\xc4\x97 k\xc5\xabrim\xc5\xb3 pu\xc4\x8diam\xc5\xb3j\xc5\xb3 orkestrui, kaimo kapelai ir dain\xc5\xb3 chorams. 1961 m. jam suteiktas nusipelniusio artisto garb\xc4\x97s vardas.'